鶑花吟爲良友作
作者：衛宗武
朝代：宋

paragraphs: 羽族競繁聲，倉庚尤善鳴。
喧啾百喙忽奏雅，盡洗盈耳箏竽音。
芬菲芳事畢，木芍藥晚出。
於中姚魏更傾城，掃退目前頳紫色。
轉眼韶華便欲休，恨無長繩繫春留。
一春嫵媚在花鳥，常恐易逐光陰流。
浮蕩誰家挾彈子，飛丸巧中俄摧翅。
封姨底事苦禁持，飄摇欲使無完蔕。
可嗟凡卉與凡禽，遂情快意何紛紛。
不思物惡傷其類，爾形爾氣非同羣。
歲購名葩不常遇，日聽好音能幾度。
寄與東君力遮護，勿使凋零同臭腐，不然辜負鶑花主。